Կոռուպցիայի բարձր մակարդակին զուգահեռ, Հայաստանում տարիներ շարունակ գոյացել էր նաև կոռուպցիայի դեմ պայքարի իմիտացիա։ 2012թ. ստեղծվել էր Բարձրաստիճան պաշտոնատար անձանց էթիկայի հանձնաժողովը, իսկ 2017-ի հունիսին ընդունվեց օրինագիծ, ըստ որի՝ պետք է ստեղծվեր Կոռուպցիայի կանխարգելման հանձնաժողով, որը հրապարակելու էր բարձրաստիճան պաշտոնյաների հայտարարագրերը, ուսումնասիրելու էր էթիկայի կանոնների խախտումների, ինչպես նաև պաշտոնյաների շահերի բախման վերաբերյալ դիմումները: Ուշագրավ է, որ նախքան շարժման սկիզբը՝ ապրիլի սկզբին հայտարարվել էր նոր հակակոռուպցիոն մարմնի ստեղծման մասին։ Ապրիլի 10-ից նախատեսվում էր 50-օրյա ժամկետում Հայաստանում կազմավորել Կոռուպցիայի կանխարգելման հանձնաժողով, որը պետք է փոխարիներ Էթիկայի հանձնաժողովին, որն իր գոյության վեց տարիների ընթացքում որևէ զգալի հաջողություն չէր արձանագրել կոռուպցիայի դեմ պայքարում։ Ընդ որում, նոր հանձնաժողովի ստեղծման մասին օրինագծի ընդունումը տեղի էր ունենում Հայաստան-Եվրամիություն Համապարփակ և ընդլայնված գործընկերության համաձայնագրի բանակցությունների ֆոնին։ Եվրամիություն-Հայաստան համագործակցության կարևորագույն բաղադրիչներից մեկը կոռուպցիայի դեմ պայքարն էր, ինչի պատճառով էլ նախկին կառավարությունը, նախքան համաձայնագրի կնքումը, էլ ավելի մեծ եռանդով էր կոռուպցիայի դեմ պայքարի իմիտացիա ստեղծում։